Vyhlásenie predkladateľa

Návrh zákona o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov sa na rokovanie vlády Slovenskej republiky predkladá bez rozporov. 

	Zásadné pripomienky vznesené v rámci medzirezortného pripomienkového konania boli odstránené nasledovne:

Po vyhodnotení medzirezortného pripomienkového konania k návrhu zákona o posudzovaní a kontrole hluku vo vonkajšom prostredí a o zmene zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov a následnom rozporovom konaní na úrovni generálnych riaditeľov konanom 19. júla 2004 ostali 3 neodstránené zásadné pripomienky. Išlo o pripomienky Ministerstva financií SR, Ministerstva dopravy, pôšt a telekomunikácií SR a Únie miest Slovenska. 

Dňa 17. augusta 2004 sa preto uskutočnili rozporové konania na úrovni štátnych tajomníkov, resp. na najvyššej úrovni.

Rokovaní sa zúčastnili:

- za rezort zdravotníctva pán štátny tajomník Ján Gajdoš, 

- za rezort financií pán štátny tajomník Vladimír Tvaroška, 

- za rezort dopravy, pôšt a telekomunikácií pán štátny tajomník Mikuláš Kačaljak,

- za Úniu miest Slovenska pán generálny sekretár Marián Minarovič. 

Výsledky rokovaní: 

1. Pripomienka Ministerstva dopravy, pôšt a telekomunikácií SR o prekročení dikcie čl. 4 transponovanej smernice uložením povinnosti v § 5 návrhu zákona vypracovávať strategické hlukové mapy aj pre prevádzkovateľov letísk v aglomeráciách bola na rokovaní odstránená vypustením aglomerácie z ustanovenia § 5 v zmysle pripomienok a súčasne úpravou § 6 v zmysle, že podklady pre vyhotovenie strategických hlukových máp bude letisko poskytovať hlavnému spracovateľovi strategickej hlukovej mapy, ktorým je aglomerácia.  

2. Ministerstvo financií SR namietalo, že neuvažuje so zvýšeným nárokom výdavkov štátneho rozpočtu vyplývajúcim z realizácie predmetného návrhu zákona. Rozporovým konaním bol rozpor odstránený v prospech návrhu Ministerstva zdravotníctva SR, pridelením požadovaných finančných prostriedkov zo štátneho rozpočtu. 

3. Zásadný nesúhlas predstaviteľov Únie miest Slovenska vyplýval z obavy nedostatku finančného i personálneho vybavenia pri realizácii povinností vyplývajúcich z navrhovaného zákona. Vzhľadom na súhlas Ministerstva financií SR s navýšením štátneho rozpočtu a  pridelením finančných prostriedkov mestám a obciam sa predpokladá, že na svojej zásadnej pripomienke Únia miest Slovenska nebude naďalej trvať.